## Program pomoćničkog ispita za zanimanje kovač

### NN 5/2004 (15.1.2004.), Program pomoćničkog ispita za zanimanje kovač

# ministarstvo za obrt, malo i srednje poduzetništvo

**184**

Na
temelju stavka 4. članka 53. Zakona o
obrtu (Narodne novine, br. 49/03) , ministar za obrt, malo i srednje
poduzetništvo nakon prethodno pribavljena mišljenja Hrvatske obrtničke komore,
donosi

### PROGRAM POMOĆNIČKOG ISPITA ZA ZANIMANJE KOVAČ

I.

Svrha pomoćničkog ispita je
dokazivanje ispitanika da je stekao vještine i stručno-teorijska znanja,
utvrđena nastavnim planom i programom za zanimanje kovač (Narodne novine, br.
84./1997.), nužna za obavljanje poslova u tom zanimanju.

II.

Pomoćnički ispit se sastoji iz praktičnoga i teorijskog dijela.

III.

Za praktični dio ispita
zadaje se, u skladu s nastavnim planom praktičnog dijela naukovanja, praktična zadaća
(uradak i radne probe) iz područja:

1. priprema materijala, alata, naprava i uređaja za izradu elemenata opreme;
2. pripremanje i prilagođivanje kovačkih ognjišta i/ili industrijskih peći;
3. izrada crteža otkivaka na osnovi konstrukcijskog crteža proizvoda, konstrukcija završne gravure s kanalom za srh;
4. izrada predmeta pomoću ručnoga kovačkog alata (slobodno kovanje  ili u ukovnjima);
5. izrada predmeta mehaniziranim
   kovanjem;
6. oblikovanje metala prešama;
7. rezanje (odsijecanje), probijanje;
8. kovačko zavarivanje;
9. postavljanje i održavanje postrojenja
   za mehanizirano kovanje (čekići, preše, strojevi za kovačko valjanje);
10. kaljenje otkivanih predmeta i alata.

Ispitanik mora u
zadanom roku primjereno pomoćničkom statusu izraditi uradak i obaviti radnu probu.
Ispitna komisija na temelju dolje navedenih uradaka i radnih proba zadaje
ispitaniku jedan do tri uratka i jednu do tri radne probe. Ispitna komisija
može i samostalno predložiti uratke i radne probe koje će zadati ispitaniku.

## POMOĆNIČKI URADAK

|  |  |
| --- | --- |
| Vrsta uratka | Opis uratka |
| Izrada jednostavnih dijelova postupcima slobodnoga ručnog kovanja | Kandidat mora znati izabrati ručne alate  za slobodno ručno kovanje, odrediti način kovanja, odrediti režime i načine zagrijavanja i ohlađivanja otkivaka i izvesti radne postupke kod  slobodnoga ručnog kovanja  (sabijanje, istiskivanje, raskivanje, probijanje, zasijecanje i rasijecanje) |
| Izrada jednostavnih dijelova postupcima strojnoga kovanja | Kandidat mora znati izabrati alate i strojeve za slobodno strojno kovanje, odrediti način kovanja, odrediti režime i načine zagrijavanja i ohlađivanja otkivaka te izvesti radne postupke kod slobodnoga strojnog kovanja |
| Izrada jednostavnih dijelova postupcima kovanja u ukovnjima | Kandidat mora znati izabrati strojeve i ukovnje, izabrati materijale za ukovnje, izračunati veličinu sirovog uloška za zadani otkivak, odrediti režime zagrijavanja i ohlađivanja otkivaka te izvesti kovanje u ukovnjima |
| Izrada jednostavnih dijelova postupcima kovanja strojnim čekićima | Kandidat mora znati izabrati strojne čekiće za kovanje, odrediti režime zagrijavanja i ohlađivanja otkivaka te znati iskovati jednostavni strojni dio pomoću strojnog čekića (postupcima širenja, zbijanja, istezanja) |
| Oblikovanje jednostavnih dijelova prešama | Kandidat mora znati izabrati preše i valjke za kovanje s obzirom na njihov učinak, odrediti režime zagrijavanja i ohlađivanja dijelova te izvršiti oblikovanje jednostavnih dijelova na prešama |
| Obrada predmeta kovačkim valjcima | Kandidat mora znati izabrati valjke za kovanje s obzirom na njihov učinak, odrediti režime zagrijavanja i ohlađivanja predmeta te ih obraditi u kovačkim valjcima |

Radna proba

|  |  |
| --- | --- |
| Vrsta radne probe | Opis radne probe |
| Kaljenje strojnog dijela ili alata | Kandidat mora znati izabrati režime zagrijavanja i hlađenja kod kaljenja i kaliti dijelove u vodi, ulju ili zraku |
| Žarenje i normalizacija strojnih dijelova | Kandidat mora znati izabrati režime zagrijavanja i hlađenja kod žarenja i normalizacije te izvesti postupke žarenja i normalizacije manje složenih dijelova |
| Spajanje izradaka kovačkim zavarivanjem | Kandidat mora znati izabrati ručne alate  za kovačko zavarivanje, odrediti način zavarivanja i spojiti izratke kovačkim zavarivanjem |
| Produženje i proširivanje predmeta kovačkim iskivanjem | Kandidat mora znati izabrati ručne alate i pribor za kovačko iskivanje i produžiti te proširiti predmet iskivanjem |

Pri izradi praktične zadaće ispitanik (naučnik) mora se pridržavati propisanih mjera zaštite na radu i zaštite okoliša te ostalih uvjeta koje odredi ispitna komisija.

Ispitanik mora ispitnoj komisiji priložiti mapu praktičnog dijela naukovanja za sve godine obrazovanja iz koje je vidljivo da je uspješno svladao ovaj dio naukovanja.

IV.

Stručno-teorijski dio
ispita obuhvaća teorijska znanja nužna za obavljanje praktičnih postupaka u zanimanju
koja su propisana nastavnim planom i programom za teorijski dio naukovanja.

### NASTAVNI PREDMET

###### Tehnologija zanimanja

1. Osnove proizvodne tehnike
2. Osnove materijala
3. Osnove strojeva i uređaja
4. Osnove upravljanje i informatizacije
5. Osnove elektrotehnike
6. Teorija plastične deformacije
7. Utjecaji kovanja na strukturu i
   svojstva čelika
8. Alati, strojevi i uređaji za kovanje
9. Slobodno kovanje
10. Kovanje u ukovnjima ili kalupima
11. Mehanizirano kovanje
12. Korozija i zaštita
13. Tehnologija izvođenja radova

Tehnološke vježbe

1. Tehničko crtanje, tablice i dijagrami, radni i završni planovi
   i norme
2. Osnovne tehnike ispitivanja i mjerenja
3. Vježbe crtanja krivulja, presjeka i razvijenih plašteva
4. Vježbe utvrđivanja režima zagrijavanja i hlađenja
5. Vježbe slobodnoga kovanja
6. Vježbe kovanja u ukovnjima

###### Stručni račun

1. Matematičke i računske osnove
2. Izračunavanje radnog vremena plaća
3. Izračunavanje materijala i fizikalnih veličina
4. Izračunavanje troškova

## OCJENJIVAČKI LIST

**I  PRAKTIČNI DIO ISPITA**

|  |  |
| --- | --- |
| Radnje obavljene u okviru   praktične zadaće | Broj bodova |
| Način pripreme tehničko-tehnološke dokumentacije | 0 – 10 |
| Priprema radnog mjesta i red u kovačkim prostorijama | 0 – 10 |
| Izbor postupaka, strojeva, alata i materijala na osnovi tehničke dokumentacije | 0 – 10 |
| Način rukovanja mehaniziranim alatima za kovanje | 0 – 15 |
| Postupci rada ručnim alatima | 0 – 15 |
| Izvođenje postupaka  kovanja zadanog uratka | 0 – 20 |
| Određivanje režima zagrijavanja i hlađenja kod toplinskih obrada | 0 – 10 |
| Izvođenje  potrebnih toplinskih obrada | 0 – 10 |
| Mjerenja i ispitivanja gotovih uradaka | 0 – 10 |
| Mjere zaštite na radu | 0 – 10 |
| Brzina i spretnost te vrijeme izrade uratka | 0 – 10 |
| Završni izgled uratka | 0 – 10 |
| UKUPNO BODOVA | 140 |

BODOVNA
LISTA

|  |  |
| --- | --- |
| Postotak (%) bodova | Ocjena |
| 92 – 100 | Odličan              ( 5 ) |
| 81 – 91 | Vrlo dobar         ( 4 ) |
| 67 – 80 | Dobar                ( 3 ) |
| 50 – 66 | Dovoljan            ( 2 ) |
| 0 – 49 | Nedovoljan        ( 1 ) |

# II.  STRUČNO-TEORIJSKI DIO

Stručno-teorijski dio ispita je u pisanom obliku, a sastoji se od pitanja i zadaća koje postavlja ispitna komisija. Za zanimanja za koja postoji katalog ispitnih pitanja i zadataka za pomoćničke ispite, koristi se taj katalog.

Ocjena se utvrđuje prema ovoj ljestvici:

BODOVNA
LISTA

|  |  |
| --- | --- |
| Postotak (%) bodova | Ocjena |
| 90 – 100 | Odličan              ( 5 ) |
| 80 – 89 | Vrlo dobar         ( 4 ) |
| 70 – 79 | Dobar                ( 3 ) |
| 60 – 69 | Dovoljan            ( 2 ) |
| Manje od 30 | Nedovoljan        ( 1 ) |

Ispitanik koji postigne od 30 do 59 posto (%) bodova upućuje se na usmeni
ispit.

Na usmenom ispitu u pravilu se provjeravaju znanja iz onih područja iz
kojih naučnik nije pokazao dostatna znanja na pismenom dijelu ispita.

|  |  |
| --- | --- |
| Klasa: 406-01/03-01/10  Ur. broj: 515-03-03-44  Zagreb, 17. prosinca 2003 |  |

Ministar

**Željko
Pecek**, v. r.

Ostalo, NN 5/2004-184